(મૂળ બગસરાના પણ કોલકાતાનિવાસી કાપડના વેપારીના પુત્ર કાંતિલાલ ગિરધરલાલ વોરા મહાન જાદુકલાનિષ્ણાત ( ‘જાદુગર’ શબ્દ એમને માટે નાનો પડે) ‘કે. લાલ’ તરીકે જગવિખ્યાત થયા. 1924ની 14 મી જાન્યુઆરીએ જન્મેલા કે.લાલે શુદ્ધ, સાત્વિક, નિર્વ્યસની અને ચારિત્ર્યવાન એવું ૮૮ વર્ષનું દીર્ઘ જીવન વ્યતિત કરીને 2012ની 23 મી સપ્ટેમ્બરે અમદાવાદમાં સાબરમતિ નદિકિનારે આવેલા પોતાના નિવાસસ્થાને શાંતિમય રીતે વિદાય લીધી. કુલ 22000થીય વધુ શો કરવાનો તેમનો વિશ્વવિક્રમ રહ્યો છે. અનેક માન-સન્માન અને એવૉર્ડસ તેમને એનાયત થયાં છે. આ જાદુકલાને અને એ કલા દ્વારા થાય તેટલા સેવાકાર્યો કરવાના સિધ્ધાંતને તેઓ જીવનભર વફાદાર રહ્યા તે છેક ત્યાં સુધી કે તેઓ કેન્સરની જીવલેણ માંદગીને કારણે અશક્ત અને બીછાનાવશ હોવા છતાં અવસાનના માત્ર આઠ દિવસ પહેલાં પણ અમદાવાદના એચ કે હૉલમાં પુત્રના ચેરીટી શૉમાં સ્ટેજ પર આવીને એમણે ‘મેન કટીંગ’ ( દિકરાના દેહને કરવતથી કાપી બતાવવાનો) અને ખુરશી સાથે પોતે દોરડાથી મુશ્કેટાટ બંધાઈને આપમેળે છૂટી જવાનો ખેલ પણ કરી બતાવ્યો.